
Uznesenie Okresný súd Spišská Nová Ves, v spore žalobkyne: A. B., nar. XX.XX.XXXX, trvale bytom C. D. XXX/ XX, XXX XX B., právne zast. JUDr. Tomášom Tauberom, advokátom, so sídlom Stará cesta 3139/6, 052 01 Spišská Nová Ves, IČO: 51 151 227, proti žalovanému: E. B., nar. XX.XX.XXXX, trvale bytom C. D. XXX/XX, XXX XX B., právne zast. Advokátska kancelária Zátorský s.r.o., so sídlom Limbová 3498/38, 052 01 Spišská Nová Ves, IČO: 56 622 104, o vyporiadanie bezpodielového spoluvlastníctva manželov po rozvode manželstva, takto rozhodol: I. Súd konanie zastavuje. II. Žiadna zo sporových strán nemá nárok na náhradu trov konania. odôvodnenie: 1. Žalobkyňa podala na tunajšom súde dňa 14.11.2024 žalobu o vyporiadanie bezpodielového spoluvlastníctva manželov. 2. Pred otvorením pojednávania vo veci samej dňa 20.10.2025 žalobkyňa doručila súdu späťvzatie žaloby a návrh na zastavenie konania z dôvodu uzavretia mimosúdnej dohody. 3. Žalovaný vo vyjadrení zo dňa 29.10.2025 uviedol, že so späťvzatím žaloby a zastavením konania súhlasí. 4. Podľa § 144 C.s.p., žalobca môže vziať žalobu späť. 5. Podľa § 145 ods. 1-3 C.s.p., ak je žaloba vzatá späť celkom, súd konanie zastaví. Ak je žaloba vzatá späť sčasti, súd konanie v tejto časti zastaví. O čiastočnom späťvzatí žaloby rozhodne súd v rozhodnutí vo veci samej. Ak je žaloba vzatá späť sčasti pred jej doručením žalovanému, koná súd o zvyšku nároku bez rozhodovania o zastavení konania v tejto časti. 6. Podľa § 146 ods. 1, 2 C.s.p., súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. Súhlas žalovaného je potrebný vždy, ak určitý spôsob usporiadania vzťahu medzi stranami vyplýva z osobitného predpisu. 7. Z citovanej právnej úpravy vyplýva dispozičné právo žalobcu zobrať žalobu späť celkom alebo čiastočne. Do doby, kým sa nezačne predbežné prejednanie sporu, alebo do začatia pojednávania tak môže žalobca urobiť bez súhlasu žalovaného.
8. V predmetnej veci vzala žalobkyňa žalobu v celom rozsahu späť pred otvorením pojednávania vo veci samej, preto súd rešpektujúc jej dispozičné právo so súhlasom žalovaného konanie zastavil tak, ako je to uvedené vo výroku rozhodnutia. 9. Podľa § 256 ods. 2 C.s.p., ak strana procesne zavinila zastavenie konania, súd prizná náhradu trov konania protistrane. 10. Podľa § 262 ods. 1, 2 C.s.p., o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 11. Keďže došlo k späťvzatiu žaloby zo strany žalobkyne, bola to práve ona, kto procesne zavinil zastavenie konania. Ale keďže medzi stranami došlo k mimosúdnej dohode, ktorej súčasťou bola aj dohoda o trovách konania a žalovaná strana náhradu trov konania nežiadala, súd rozhodol tak, ako je to uvedené vo výroku rozhodnutia. Poučenie: Proti tomuto uzneseniu je prípustné odvolanie do 15 dní odo dňa doručenia uznesenia na tunajšom súde. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie možno odôvodniť len tým, že a)neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu vyššie uvedenú, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

